

VLADA REPUBLIKE HRVATSKE

Zagreb, 2. rujna 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje Martine Vlašić Iljkić, u vezi s reformom sustava socijalne skrbi |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Zastupničko pitanje Martine Vlašić Iljkić, u vezi s reformom sustava socijalne skrbi - odgovor Vlade

Zastupnica u Hrvatskome saboru, Martina Vlašić Iljkić, postavila je, sukladno s člankom 140. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske i 123/20.), zastupničko pitanje u vezi s reformom sustava socijalne skrbi.

Na navedeno zastupničko pitanje Vlada Republike Hrvatske daje sljedeći odgovor:

Ministarstvo rada, mirovinskoga sustava, obitelji i socijalne politike predstavilo je organizacijske promjene u sustavu socijalne skrbi Hrvatskoj komori socijalnih radnika, Hrvatskoj udruzi socijalnih radnika, akademskoj zajednici i drugim važnim dionicima putem održanih sastanaka i sjednica Radne skupine za izradu Nacrta prijedloga zakona o socijalnoj skrbi.

Predloženi način organizacije sustava socijalne skrbi ima za cilj ujednačiti postupanja centara za socijalnu skrb i unaprijediti njihovu kvalitetu rada na zadovoljstvo korisnika te predstavljeni način organizacije rada nije isti kao što je bio 2011.

Vlada Republike Hrvatske na sjednici održanoj 29. travnja 202l. donijela je Odluku o osnivanju Nacionalnog vijeća za razvoj socijalnih politika („Narodne novine“, broj 46/21.). Dana 11. lipnja 2021. održana je prva sjednica Nacionalnog vijeća za razvoj socijalnih politika (u daljnjem tekstu: Vijeće) na kojoj je predstavljen Nacrt akcijskog plana unaprjeđenja sustava socijalne skrbi Ministarstva rada, mirovinskoga sustava, obitelji i socijalne politike koji sadrži niz aktivnosti, kao što su: donošenje novog Zakona o socijalnoj skrbi, zapošljavanje 200 stručnih radnika, osnivanje Akademije, osnivanje Obiteljskog centra, osnivanje Hrvatskog zavoda za socijalni rad, osiguravanje infrastrukturnih uvjeta za rad ustanova socijalne skrbi te povezivanje Socskrb aplikacije s pružateljima socijalnih usluga u mreži.

U Vijeću sudjeluju predstavnici komore socijalnih radnika, psihologa, edukacijskih rehabilitatora, socijalnih pedagoga i psihoterapeuta, predstavnici akademske zajednice, predstavnik sindikata, udomitelja, kao i brojni drugi predstavnici značajni za unaprjeđenje sustava socijalne skrbi.

Nacrt prijedloga zakona o socijalnoj skrbi u završnoj je fazi izrade, nakon čega će biti upućen na savjetovanje sa zainteresiranom javnošću putem središnjeg državnog internetskog portala. Zakon će biti dostupan svima pa tako i Pravobraniteljici za osobe s invaliditetom te će oni koji žele imati priliku izraziti svoje mišljenje ili dostaviti konstruktivne prijedloge.

Također, ističemo da je struka kontinuirano uključena u unaprjeđenje sustava socijalne skrbi te kroz jasnije uređenje prava i usluga, kao i predložene nove socijalne usluge, aktivni je dionik u pružanju kvalitetne i cjelovite skrbi za najranjivije skupine društva u Republici Hrvatskoj.

Eventualno potrebna dodatna obrazloženja u vezi s pitanjem zastupnice dat će ministar rada, mirovinskoga sustava, obitelji i socijalne politike Josip Aladrović.

PREDSJEDNIK

mr. sc. Andrej Plenković